Der skal holdes på hat og briller i løbet af søndagen og mandagen i det nordjyske. DMI har nemlig udsendt et varsel om vindstød af stormstyrke. Varslet gælder i Nordjylland for Jammerbugt og Thisted, da de blæsende vejr primært vil ramme den vestlige del af Danmark. DMI forventer stormende kuling med 20 til 23 meter i sekundet fra nordvest, hvor der altså kan komme vindstød af stormstyrke, hvor vindhastigheden kan komme op i nærheden af 25 til 27 meter i sekundet. Vindstød af stormstyrke medfører, at tagsten kan blæse ned, store grene kan knække, træer kan vælte og spærre tog- og vejstrækninger. Ligeledes er der, ifølge DMI, stor sandsynlighed for at broer må lukkes for trafik. Varslet fra DMI er et såkaldt kategori 1 varsel, hvilket i DMI’s terminologi betyder, at der er voldsomt vejr, men ikke decideret farligt vejr.

Referat:
DMI varsler, at der fra søndag aften og frem til mandag formiddag kan komme vindstød af stormstyrke i Nordjylland.